பெரிய புலி ஒன்று தன் பெண்ணை கவ்விக்கொண்டு புதருக்குள் கொண்டுபோய்க் கொண்டிருந்தது. அதைப் பார்த்து பயந்து ஒதுங்காமல் வெட்டிக் கொண்டிருந்த விறகை எடுத்துக்கொண்டு கத்திக் கொண்டே ஓடியிருக்கிறார். விறகை புலிமேல் போட்டுவிட்டு தன் பெண் குழந்தையின் காலைப்பிடித்து இழுத்திருக்கிறார். ஆனாலும் தன் பிடியை புலி விடவே இல்லை. சம்பவத்தை நேரில் பார்த்த பக்கத்து வீட்டு அம்மா ஓடிவந்து பெரிய கம்பைக் கொடுக்க அதை வாங்கி புலி தலையில் முத்துமாரி ஓங்கி அடித்திருக்கிறார். வலி தாங்காமல் தனது பிடியை விட்டுவிட்டு புலி மின்னல் வேகத்தில் காட்டுக்குள் ஓடி மறைந்திருக்கிறது. உடனே தன் மகளை மீட்டு பொள்ளாச்சி மருத்துவமனையில் சேர்க்க, ஏழு தையல்கள் போட்ட நிலையில் சத்தியா இப்போது நலமாக உள்ளார்.